Karsten Lauritzen (V), 2013-02-22:
Det er jo et meget omfattende lovforslag, som Folketinget behandler her i dag, og en omfattende proces, der er gået forud.
Den tidligere regering bad Straffelovrådet om at se på straffelovens kapitel 24 om seksualforbrydelser, og det har mundet ud i to bind, som er kommet for nogle måneder siden med i alt, jeg tror tæt på 1.000 sider.
Man har her overvejet en række ændringer af straffelovens kapitel 24, og det har så været sendt i høring, hvor der er kommet en række høringssvar ind, og så har justitsministeren og regeringen på baggrund af betænkningen fremsat det lovforslag, som Folketinget behandler her i dag.
Det indeholder rigtig, rigtig mange ting, også en række principielle ændringer af straffelovens kapitel 24.
Nogle af de store ting er, at man udvider straffelovens regler om voldtægt, at man ændrer på den balance, der er i det nuværende system, med forskellige grader af voldtægt.
Og det, der jo i særlig grad er blevet diskuteret i offentligheden, har været den øgede straf, som man vil få, hvis man voldtager nogen, der ikke er ved bevidsthed, dvs. i tilfælde, hvor offeret på grund af bevidstløshed, stærk beruselse eller søvn er ude af stand til at modsætte sig forhandlingen.
Det er den ene stor del af lovforslaget.
I Venstre har vi den holdning, at vi gerne ønsker at straffe voldtægt hårdere.
Vi ønsker dog også at straffe overfaldsvoldtægt væsentlig hårdere, og vi må helt ærligt sige, at vi har lidt svært ved at gennemskue, hvad konsekvenserne vil være for strafudmålingen ved domstolene af de ændringer, som justitsministeren lægger op til.
En anden stor ting i lovforslaget handler om forældelsesfrister.
Særligt i forbindelse med pædofili, overgreb mod børn, har vi haft en lang debat, hvor der har været et bredt flertal i Folketinget for at se på forældelsesfrister.
Det anbefaler Straffelovrådet ikke at man rører nævneværdigt ved.
Justitsministeren har dog alligevel valgt i lovforslaget at gå imod Straffelovrådets anbefaling og øge forældelsesfristerne med yderligere 3 år, med udgangspunkt i en argumentation om, at man nu flytter senere hjemmefra.
Tidligere kunne man sige, at man flyttede hjemmefra, når man fyldte 18 år; så der trådte forældelsesfristen i kraft.
Det er vi i Venstre selvfølgelig glade for, men vi er sådan set af den principielle holdning, at vi synes, at man skal udvide forældelsesfristen yderligere end blot de 3 år, der er lagt op til.
Og som høringssvarene også påviser, er der jo en række undersøgelser, som peger på, at det først er aktuelt på et endnu senere tidspunkt.
Altså, hvis man ikke straks anmelder overgrebet, er der en del, der tyder på, at det først sker, når man selv får børn, og det er jo også et tidspunkt, der er blevet udskudt, så den yderligere udskydelse med 3 år tror vi sådan set ikke vil være nok, i forhold til hvordan tingene er i dag.
Så det vil vi gerne dykke yderligere ned i i udvalgsbehandlingen.
Den sidste ting handler om en udvidelse af rufferiparagraffen, som handler om prostitution.
Der er vi selvfølgelig glade for, at regeringen ikke laver et forbud mod købesex, som vi kan forstå at der er en del af regeringspartierne der har ønsket.
Men her har man valgt at følge Straffelovrådets anbefaling, og det er vi glade for.
Og i det her tilfælde, i forhold til forbud mod købesex og stramning af rufferiparagraffen, synes vi, at man skal forfølge det, som Straffelovrådet har anbefalet, men der vælger regeringen altså på det her punkt at gå imod og straffe ved rufferiparagraffen.
Derudover skal jeg sige, at jeg ikke på nuværende tidspunkt på Venstres vegne kan sige, at vi kan tage stilling til forslaget.
Vi ønsker en bred proces i Folketingets Retsudvalg, for der ligger rigtig mange principielle spørgsmål i det her lovforslag, som vi skylder at give en meget grundig behandling; for man ændrer ganske fundamentale ting.
Man ændrer også en lang række ting, som det er svært at redegøre nærmere for i en 5-minutters ordførertale.
Så for Venstres vedkommende vil jeg sige, at vi vil granske både Straffelovrådets betænkning, det lovforslag, som ligger, og de konsekvensændringer, som lovforslaget vil føre med sig.
Og så håber vi, at vi mellem anden og tredje behandling kan give vores mening om lovforslaget til kende.